Tsaarivalitsusel puudus sisuline huvi "rootsi arhiivi" vastu, see paigutati jällegi oma esialgsesse asukohta, lossitorni "lokaali".  Juurdepääs sellele jäi endiselt suletuks, hädavajadusel võisid arhiivi kasutada vähesed ajaloolased. Baltisaksa ringkondi muidugi seesugune olukord ei rahuldanud. XV arheoloogide kongressil (Novgorod 1911) võeti vastu ühehäälne resolutsioon "rootsi arhiivi" andmisest Riia Ajaloo- ja Muinsusseltsi valdusesse. Järjekindel lobby valitsusringkondades tõotas vastava küsimuse soodsat lahendamist, arutluse all oli arhiivi andmine kas seltsi või Liivimaa Rüütelkonna valdusse. Need lootused kustutas puhkenud sõda.